Απόφαση της Επιτροπής

της 4ης Φεβρουαρίου 2002

για την επιβολή ειδικών όρων στις εισαγωγές σύκων, φουντουκιών και φιστικιών και ορισμένων προϊόντων που παράγονται από αυτά, τουρκικής καταγωγής ή προέλευσης

[κοινοποιηθείσα υπό τον αριθμό Ε(2002) 386]

(Κείμενο που παρουσιάζει ενδιαφέρον για τον ΕΟΧ)

(2002/80/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 93/43/EΟΚ του Συμβουλίου, της 14ης Ιουνίου 1993, για την υγιεινή των τροφίμων(1), και ιδίως το άρθρο της 10 παράγραφος 1,

Εκτιμώντας τα ακόλουθα:

(1) Διαπιστώθηκε ότι αποξηραμένα σύκα και φιστίκια και σε μικρότερο βαθμό, φουντούκια τουρκικής καταγωγής ή προέλευσης είναι συχνά μολυσμένα με υπερβολικά υψηλά επίπεδα αφλατοξίνης B1 και ολικής αφλατοξίνης.

(2) Η επιστημονική επιτροπή τροφίμων παρατήρησε ότι η αφλατοξίνη B1, ακόμη και σε άκρως χαμηλές δόσεις, προκαλεί καρκίνο του ήπατος και επιπλέον είναι γονοτοξική.

(3) Ο κανονισμός (EΚ) αριθ. 194/97 της Επιτροπής, της 31ης Ιανουαρίου 1997, για τον καθορισμό μέγιστων τιμών ανοχής για ορισμένες προσμείξεις στα τρόφιμα(2), όπως τροποποιήθηκε τελευταία από τον κανονισμό (EΚ) αριθ. 1566/1999(3), καθορίζει ανώτατα επίπεδα για ορισμένες προσμείξεις, και ιδίως αφλατοξίνες στα τρόφιμα. Σε δείγματα ιδίως, αποξηραμένων σύκων τουρκικής καταγωγής ή προέλευσης υπερβαίνονται σημαντικά τα όρια αυτά.

(4) Αυτό αποτελεί σοβαρή απειλή για τη δημόσια υγεία εντός της Κοινότητας και συνεπώς επιβάλλεται η έγκριση προστατευτικών μέτρων σε κοινοτικό επίπεδο.

(5) Από τις 4 έως τις 8 Σεπτεμβρίου 2000 το γραφείο τροφίμων και κτηνιατρικών υποθέσεων της Ευρωπαϊκής Επιτροπής πραγματοποίησε αποστολή στην Τουρκία για την αξιολόγηση των επιτόπου συστημάτων ελέγχου για την πρόληψη της μόλυνσης με αφλατοξίνες των φουντουκιών, φιστικιών και αποξηραμένων σύκων που προορίζονται για εξαγωγή στην Ευρωπαϊκή Κοινότητα. Στην αποστολή διαπιστώθηκε, μεταξύ άλλων, ότι οι επιτόπου διαδικασίες ελέγχου για τα φορτία φουντουκιών, φιστικιών και αποξηραμένων σύκων που προορίζονται για εξαγωγή στην Ευρωπαϊκή Κοινότητα δεν επαρκούν για να εξασφαλιστεί ότι τα φορτία ανταποκρίνονται στα ανώτατα επίπεδα προδιαγραφών που ορίζει η νομοθεσία της ΕΚ. Παρατηρήθηκε ότι η κατάρτιση των αρμόδιων υπαλλήλων, οι διαδικασίες δειγματοληψίας και ανάλυσης είναι ανεπαρκείς και δεν υπάρχουν επαρκείς αποδείξεις ότι τα πιστοποιητικά εξαγωγής έχουν σχέση με το εκάστοτε φορτίο. Συνεχώς παρατηρείται ότι τα εμπορεύματα αυτά, τουρκικής καταγωγής ή προέλευσης, δεν συμμορφώνονται με τα ανώτατα επίπεδα για τις αφλατοξίνες και τα περιστατικά αυτά κοινοποιούνται μέσω του συστήματος έγκαιρης προειδοποίησης για τα τρόφιμα. Συνεπώς, ενδείκνυται να επιβληθούν ειδικοί όροι για φουντούκια, φιστίκια και αποξηραμένα σύκα ή τα προϊόντα που παράγονται από αυτά, τουρκικής καταγωγής ή προέλευσης, προκειμένου να εξασφαλιστεί υψηλότερο επίπεδο προστασίας για τη δημόσια υγεία.

(6) Η παραγωγή, διαλογή, μεταχείριση, επεξεργασία, συσκευασία και η μεταφορά των αποξηραμένων σύκων, φουντουκιών και φιστικιών ή των προϊόντων που παράγονται από αυτά είναι αναγκαίο να πραγματοποιούνται σύμφωνα με τις ορθές πρακτικές υγιεινής. Είναι αναγκαίο να καθοριστούν τα επίπεδα αφλατοξίνης B1 και ολικής αφλατοξίνης σε δείγματα που λαμβάνονται από το φορτίο αποστολής πριν από την αναχώρησή του από την Τουρκία.

(7) Οι τουρκικές αρχές πρέπει να παρέχουν αποδεικτικά έγγραφα που θα συνοδεύουν κάθε φορτίο αποστολής αποξηραμένων σύκων, φουντουκιών και φιστικιών καταγωγής ή προέλευσης από την Τουρκία, όσον αφορά τις συνθήκες παραγωγής, διαλογής, μεταχείρισης, επεξεργασίας, συσκευασίας και μεταφοράς, καθώς και τα αποτελέσματα των εργαστηριακών αναλύσεων του φορτίου για τα επίπεδα αφλατοξίνης Β1 και ολικής αφλατοξίνης.

(8) Συνεπώς, για τη διασφάλιση της δημόσιας υγείας είναι αναγκαίο, όλες οι παρτίδες αποξηραμένων σύκων, φουντουκιών και φιστικιών τουρκικής καταγωγής ή προέλευσης που εισάγονται στην Ευρωπαϊκή Κοινότητα να υπόκεινται σε τυχαία δειγματοληψία και ανάλυση για το επίπεδο αφλατοξίνης που περιέχουν από την αρμόδια αρχή του μέλους κράτους στο οποίο εισάγονται.

(9) Ζητήθηκε η γνώμη της μόνιμης επιτροπής τροφίμων στις 2 Απριλίου 2001,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη μπορούν να εισάγουν προϊόντα που ανήκουν σε μια από τις ακόλουθες κατηγορίες, τουρκικής καταγωγής ή προέλευσης, που προορίζονται για ανθρώπινη κατανάλωση ή χρησιμοποιούνται ως συστατικό σε τρόφιμα, με την προϋπόθεση ότι κάθε φορτίο συνοδεύεται από τα αποτελέσματα επίσημης δειγματοληψίας και ανάλυσης και από το πιστοποιητικό υγειονομικού ελέγχου στο παράρτημα Ι συμπληρωμένο, υπογεγραμμένο και επικυρωμένο από εκπρόσωπο της γενικής διεύθυνσης προστασίας και ελέγχου του Υπουργείου Γεωργίας και Αγροτικού Χώρου της Δημοκρατίας της Τουρκίας:

- σύκα και αποξηραμένα σύκα του κωδικού ΣΟ 0804 20 10 ή 0804 20 90,

- φουντούκια (Corylus sp) με ή χωρίς κέλυφος του κωδικού ΣΟ 0802 21 00 ή 0802 22 00,

- φιστίκια του κωδικού ΣΟ 0802 50 00,

- μείγμα καρπών ή αποξηραμένων φρούτων του κωδικού ΣΟ 0813 50, που περιέχουν σύκα, φουντούκια ή φιστίκια,

- φουντούκια, σύκα και φιστίκια, παρασκευασμένα ή διατηρημένα, συμπεριλαμβανομένων και των μειγμάτων του κωδικού ΣΟ 2008 19.

2. Τα φορτία μπορούν να εισαχθούν στην Κοινότητα μόνον μέσω ενός από τα σημεία εισόδου που αναφέρονται στον κατάλογο του παραρτήματος ΙΙ.

3. Κάθε φορτίο πρέπει να επισημαίνεται με κωδικό, ο οποίος αντιστοιχεί στον κωδικό του υγειονομικού πιστοποιητικού και της συνοδευτικής έκθεσης που περιέχει τα αποτελέσματα της επίσημης δειγματοληψίας και ανάλυσης, που αναφέρεται στην παράγραφο 1.

4. Οι αρμόδιες αρχές σε κάθε κράτος μέλος πρέπει να εξασφαλίσουν ότι τα εισαγόμενα αποξηραμένα σύκα, φουντούκια και φιστίκια, που αναφέρονται στην παράγραφο 1, τουρκικής καταγωγής ή προέλευσης, υπόκεινται σε ελέγχους των εγγράφων, έτσι ώστε να εξασφαλιστεί ότι ανταποκρίνονται στις απαιτήσεις του υγειονομικού πιστοποιητικού και στα αποτελέσματα δειγματοληψίας, που αναφέρονται στην παράγραφο 1.

5. Τα κράτη μέλη πραγματοποιούν τυχαία δειγματοληψίες και αναλύσεις αφλατοξίνης Β1 και ολικής αφλατοξίνης για κάθε φορτίο αποξηραμένων σύκων, φουντουκιών και φιστικιών τουρκικής καταγωγής ή προέλευσης και ενημερώνουν την Επιτροπή σχετικά με τα αποτελέσματα.

Άρθρο 2

Η παρούσα απόφαση θα αναθεωρηθεί πριν από την 1η Ιουλίου 2002, προκειμένου να αξιολογηθεί εάν οι ειδικές συνθήκες που αναφέρονται στο άρθρο 1 παρέχουν επαρκές επίπεδο προστασίας για τη δημόσια υγεία εντός της Κοινότητας. Με την αναθεώρηση θα εκτιμηθεί επίσης κατά πόσον υπάρχει συνεχής ανάγκη για τις ειδικές συνθήκες.

Άρθρο 3

Τα κράτη μέλη λαμβάνουν τα αναγκαία μέτρα για να συμμορφωθούν με την παρούσα απόφαση και ενημερώνουν την Επιτροπή σχετικά με αυτά.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 4 Φεβρουαρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 175 της 19.7.1993, σ. 1.

(2) ΕΕ L 31 της 1.2.1997, σ. 48.

(3) ΕΕ L 184 της 17.7.1999, σ. 17.

ΠΑΡΑΡΤΗΜΑ I

>PIC FILE= "L_2002034EL.002802.TIF">

ΠΑΡΑΡΤΗΜΑ II

Κατάλογος των σημείων εισόδου από τα οποία εισάγονται στην Ευρωπαϊκή Κοινότητα σύκα, φουντούκια και φιστίκια, καθώς και προϊόντα που παράγονται από αυτά, τουρκικής καταγωγής ή προέλευσης

>ΘΕΣΗ ΠΙΝΑΚΑ>